Budgetgennemførelsen for 2014 nåede op på 98 %, hvad angår forpligtelser. Tallene for betalinger i 2014 var endnu ikke opgjort på tidspunktet for udarbejdelsen af nærværende rapport, idet der stadig kunne foretages betalinger indtil den 31. december 2015.

Budgettet til informationsforanstaltninger under budgetpost 05 08 06 var, som oprindelig planlagt i finansieringsafgørelsen, på 8 mio. EUR i 2013 og 11 mio. EUR i 2014 (inklusive bidraget fra GD AGRI til Kommissionens virksomhedskommunikationskampagne "EU: working for you" ("EU arbejder for dig")). Den midlertidige fordeling mellem offentlige indkøb (aktiviteter iværksat på Kommissionens initiativ) og tilskud (medfinansierede aktiviteter) var som følger:

De informationsforanstaltninger, der blev gennemført i rapporteringsperioden, var endvidere baseret på en strategi for ekstern kommunikation vedrørende den fælles landbrugspolitik for perioden 2010-2015, som Generaldirektoratet for Landbrug og Udvikling af Landdistrikter (GD AGRI) fastlagde i 2010, og de blev gennemført gennem årlige handlingsplaner, hvori det kommende års informationsforanstaltninger var fastlagt.

Ifølge artikel 45, stk. 1, første afsnit, i forordning (EU) nr. 1306/2013 har oplysninger, der finansieres, "navnlig til formål at bidrage til at forklare, gennemføre og udvikle den fælles landbrugspolitik og gøre befolkningen mere bevidst om indholdet af og målsætningerne herfor, at genoprette forbrugernes tillid efter kriser ved hjælp af oplysningskampagner, at underrette landbrugere og andre parter, der er aktive i landområder, og at fremme den europæiske landbrugsmodel såvel som hjælpe borgerne med at forstå den." Ifølge artikel 45, stk. 2, sidste afsnit, skal disse foranstaltninger "også bidrage til virksomhedskommunikationen om Unionens politiske prioriteter, for så vidt at disse prioriteter har tilknytning til de generelle mål i denne forordning."

1.Tilskud (medfinansierede informationsforanstaltninger iværksat på initiativ af tredjepartsorganisationer)

Ifølge forordning (EU) nr. 1306/2013 kan der gennemføres to typer foranstaltninger, som skal finansieres af tilskud, nemlig specifikke informationsforanstaltninger og årlige arbejdsprogrammer. En specifik informationsforanstaltning omfatter tids- og stedbegrænsede informationsarrangementer, der gennemføres på basis af et enkelt budget. Et årligt arbejdsprogram er et sæt af 2-5 specifikke informationsforanstaltninger. For 2013 og 2014 blev det besluttet (som de foregående år) kun at acceptere specifikke informationsforanstaltninger til medfinansiering, med det formål at forenkle tilskudsordningen og sikre sammenhæng mellem de forskellige kommunikationstiltag.

Målgruppen for indkaldelse af forslag til medfinansierede aktiviteter i 2013 og 2014 var den brede offentlighed med særlig vægt på unge mennesker i landdistrikterne samt aktørerne i landdistrikterne, for hvem aktiviteterne gjaldt mere specifikke emner, især hvad angår gennemførelsen af nye foranstaltninger, der hidrører fra reformen af den fælles landbrugspolitik såsom grønne foranstaltninger, og obligatoriske foranstaltninger for unge landmænd.

Den maksimale finansieringssats for ovennævnte foranstaltninger er 50 % af de støtteberettigede omkostninger. Imidlertid blev det i artikel 2 i Rådets forordning (EF) nr. 814/2000 bestemt at forhøje satsen til maksimalt 75 % i undtagelsestilfælde som specificeret i gennemførelsesforordningen og beskrevet i forslagsindkaldelsen.

I forbindelse med forslagsindkaldelsen for 2013 blev 14 specifikke informationsforanstaltninger medfinansieret med 50 %. De tilskudsbeløb, der blev anmodet om fra Kommissionen, lå på mellem 100 500 EUR og 341 659 EUR. I forbindelse med forslagsindkaldelsen for 2014 blev 13 specifikke informationsforanstaltninger medfinansieret, heraf tre med en sats på 75 %, da de opfyldte betingelserne i forslagsindkaldelsen om informationsforanstaltninger af ekstraordinær interesse. For 2014 indebar dette, at aktiviteten enten blev gennemført i mindst tre medlemsstater i EU, blev foreslået af et etableret netværk på europæisk plan eller havde som mål at oprette og/eller udvikle et sådant europæisk netværk, og at aktiviteten omfattede en formidlingsplan, der kunne sikre udbredelse til mindst 5 % af målgruppen for aktiviteten (den brede offentlighed og/eller aktørerne i landdistrikterne) i hver medlemsstat. De tilskudsbeløb, der blev anmodet om fra Kommissionen, lå på mellem 133 397 EUR og 374 119 EUR. Således blev i alt 27 informationsforanstaltninger medfinansieret i rapporteringsperioden 2013-2014. Der blev primært givet tilskud til informationskampagner, audiovisuelle produktioner, konferencer, seminarer og en række projekter med det formål at informere skoleelever om den fælles landbrugspolitik og værktøjer og workshopper for interessenter.

Figur 1 viser tilskudsmodtagerne inddelt i typer.

Figur 1

Som tidligere indtager erhvervsorganisationer, der er aktive inden for landbrug og udvikling af landdistrikter på nationalt plan (og som ofte er medlemmer af EU-dækkende organer), en vigtig plads på listen over modtagere. Men fordi forslagsindkaldelserne for 2013 og 2014 i højere grad er målrettet audiovisuelle projekter, var der tre medieorganisationer - især fra den audiovisuelle sektor - der kvalificerede sig til tilskud til multinationale aktiviteter. Kommissionens arbejdsdokument, som ledsager denne rapport, indeholder nærmere oplysninger om de tilskud, der blev tildelt i rapporteringsperioden.

Ansøgningerne blev vurderet på baggrund af strenge kriterier for henholdsvis støtteberettigelse, udelukkelse, udvælgelse og tildeling. Det er i overensstemmelse med finansforordningen og afspejler Kommissionens mål om ligebehandling og fair konkurrence mellem ansøgere.

Figur 2 giver en oversigt over antal imødekomne ansøgninger pr. medlemsstat. I rapporteringsperioden kom fem ud af i alt 27 imødekomne tilskudsansøgninger fra de nye medlemsstater. Desuden var der fortsat stor interesse fra de sydlige medlemsstater. Fem imødekomne ansøgninger var sendt af EU-dækkende organisationer.

Figur 2

Imødekomne ansøgninger pr. medlemsstat (inkl. EU-dækkende organisationer)

Det skal nævnes, at et stort antal medfinansierede informationsforanstaltninger i rapporteringsperioden nåede ud til et bredere publikum end de direkte deltagere takket være fagpressens og de audiovisuelle mediers multiplikatoreffekt og den øgede brug af internettet og sociale netværk som formidlingsværktøj.

2.Direkte aktiviteter/offentlige indkøb (informationsforanstaltninger iværksat på Kommissionens initiativ)

I rapporteringsperioden blev der som tidligere finansieret et stort antal informationsforanstaltninger iværksat på Kommissionens initiativ. De blev primært gennemført med ekstern teknisk bistand. 66 % af budgettet blev tildelt til disse foranstaltninger i perioden 2013-2014.

Inden for dette budget blev der gennemført informationsforanstaltninger vedrørende netværksaktiviteter med journalister (medienetværk) og interessenter (interessentnetværk). Disse foranstaltninger havde det formål at skabe yderligere synergi mellem forskellige kommunikatorer i sektoren og mangedoble virkningen af informationsforanstaltningerne, som GD AGRI gennemfører, især for så vidt angår reformen af den fælles landbrugspolitik. GD AGRI målrettede nemlig sine direkte informationsforanstaltninger mod den brede offentlighed i rapporteringsperioden med iværksættelse og gennemførelse af en kommunikationskampagne om reformen af den fælles landbrugspolitik under sloganet "Europas fælles landbrugspolitik: Det handler om vores rødder". Andre informationsforanstaltninger i 2013 og 2014 vedrørte almindelige horisontale kommunikationsaktiviteter såsom afholdelse af møder om den fælles landbrugspolitik, præsentationer for besøgende grupper og tilrettelæggelse af Europa-Kommissionens tilstedeværelse på EXPO i Milano fra maj til oktober 2015. I 2014 deltog GD AGRI også i et pilotprojekt med en virksomhedskommunikationskampagne varetaget af GD Kommunikation med henblik på effektivt at sætte spot på landbrugets rolle i og bidrag til folks dagligdag og relevansen af den fælles landbrugspolitik for EU's borgere, herunder vækst og beskæftigelse. Kampagnen blev skudt i gang i 2014 ("EU arbejder for dig") og fortsatte indtil medio 2015. Via de etablerede medier nåede kampagnen direkte ud til borgerne og viste dem EU's merværdi på en håndgribelig og levende måde. Kampagnen er led i en generel indsats for at levere et klarere budskab om, hvordan EU gennem sine programmer og politikker hjælper med at opnå økonomisk vækst og skabe arbejdspladser.

Kommissionens arbejdsdokument indeholder nærmere oplysninger om disse informationsforanstaltninger, herunder de respektive omkostninger.

a) Medienetværk 2013-2014